**MODNA REVIJA GODIŠNJIH DOBA**

Danas smo ovdje kako bismo pogledali iznenađenja koja su nam spremili modni kreatori Ljeto, Jesen, Zima i Proljeće.

Ljeto prvo kreće sa svojim modelima. Zrak miriši na kremu za sunčanje. Kroz zvučnike pokraj piste čuje se lagano cvrčanje cvrčaka i šum valova. Modeli kreću jedan za drugim. Odjevene su u jednodijelne i dvodijelne kupaće kostime u žarkim bojama. Potpuno su spremne za vruće ljeto. Ljeto se ove godine stvarno odvažilo i odabralo modnu kreaciju s uzorkom pijeska i školjaka. Ne, Čekajte! To je stvarno pravi pijesak i školjke s predivnih plaža na Havajima, a na glavi modela je šešir s uzorkom ribljih ljuski.

Ljeto je završilo sa svojom prezentacijom i stiže nam Jesen! Svoje modele je odjenula u boje koje se u jesen pojavljuju svuda oko nas. Modeli nose lagane jakne zajedno s košuljicama ili majicama s uzorkom lišća i gljiva. Ne, i Jesen je na majice i košuljice stavila pravo lišće i gljive. Pljesak se prolomio za našu Jesen.

Stiže Zima! Njeni modeli imaju tamne kaputiće, a u kontrastu s tim, na njima je 3D uzorak pahuljica. Usne su im ledeno bijele. Frizure su elegantnije i profinjenije od modela Jeseni i Ljeta. Na nogama su im lijepe čizmice ili polučizmice s petama ili bez, a na nekima čak teške vojničke čizme.

Naš zadnji dizajner Proljeće je stigao. Njegovi modeli su mlade djevojke raspuštenih dugih kosa. Nose svijetle boje i otvorene cipelice. Cvjetni uzorak prisutan je u gotovo svakoj kreaciji. Bravo, bravo! Ako želite još jednom vidjeti sve kreacije, izađite vani i pogledajte modnu reviju godišnjih doba!

Tina Vladimir, 6. razred

**ULAZIM U SVIJET MAŠTE**

Ulazim u svijet mašte. Vidim puno prostorija, na svakim vratima piše nešto. Približavam se. Prva vrata su šarena. Na njima piše crtanje. Ulazim u tu prostoriju. Gledam oko sebe i vidim jednog čovjeka koji crta. U prostoriji je bilo puno crteža koji su mi se svidjeli. Ugledam prazan papir. Čovjek me pozove da crtam s njim. Pristanem, sjednem na neku stolicu i počnem crtati. Nacrtala sam grad u kojem je sve od slatkiša, odjednom sam se stvorila u tom gradu. Zapravo on se stvorio. Sve što sam nacrtala, stvorilo se. Poslije toga grada, nacrtala sam jednoroga da mogu s njim putovati kroz ovaj svijet. Nakon što sam nacrtala, izađem iz sobe s jednorogom. Ugledam još puno soba koje su mi se činile nestvarne, ali svidjela mi se jedna na kojoj je pisalo sanjanje. Uđem u nju i vidim još jednog čovjeka koji spava, iznad njega je pisalo što sanja. Trenutno je sanjao o tome kako je i on u nekom svijetu mašte. Nisam ga htjela buditi, ali kad sam izašla i zatvorila vrata, probudila sam ga. Odjednom sam se i ja ponovno našla u svom toplom i udobnom krevetu.

Mia Mihaljević, 6. razred

Bilo je to jednog sunčanog dana. Prošetala sam se dugom cestom. Kada sam stala, ugledala sam zebru sa sedlom na leđima. Popela sam se na nju i zajahala. Zebra je bila jako brza i vjetar je puhao pa mi se kosa vijorila, a u daljini se (polako) vidio predivan izlazak sunca. Zebra me odvela na obalu ružičastog mora. Divila sam se izlasku sunca i osvanulom nebu. Šetala sam se tako sa svojom prijateljicom zebrom po pješčanoj obali. Odjednom me za vršak majice uhvatila žirafa i bacila me visoko u nebo. Očekivala sam pad, ali zapravo sam ostala ležati na oblaku šećerne vune. Na nebu je također bio odličan frizerski salon, a frizeri su bile svinje! Dok me jedna svinja češljala, druga je uzimala nekakav napitak. Onda sam zatvorila oči i kada sam ih otvorila, imala sam visoki rep do koljena! Zahvalila sam svinjama i izašla iz salona, ali sam propala kroz rupu među oblacima! Mislila sam da je to to! Mislila sam da je to kraj dok nisam pala na ogromnu pizzu. Bila je jako ukusna! Sišla sam s pizze i osjetila veliku žeđ u grlu. Upravo kad sam mislila kako sam žedna, do mene je doletjela velika papiga i bacila me u veliki milkshake od jagode. Nastavila sam šetati i onda sam našla bijeli tablet na podu. Uključila sam ga i vidjela svoje ocjene. Čak sam prolazila s 5.0!

U jednom trenutku uhvatio me veliki ljubičasti zmaj i bacio me s velike visine. Mislila sam da je to konačni pad. No, kad sam pala, tamo je bila cijela Joomboos ekipa i Justin Bieber. Najbolji dan ikad!

Sara Vuinac, 6. razred

Jutro je. Sunce se tek probudilo. Šećem pustom ulicom. Pokraj mene prođe tek pokoji pas, mačka ili neko drugo obično stvorenje. Najednom mi u oči bljesne sunčeva zraka, toliko jaka da mi se zavrtjelo. Pala sam na pod, ne baš tako čiste ulice. Podigla sam se, ali jedino što sam ugledala bilo je šarenilo boja pred mojim očima. Od straha sam počela trčati, ali nisam ništa vidjela osim šarenila boja. Najednom, sva sretna ugledala sam vrata i prošla kroz njih te vidjela vesele paprenjake kako se igraju čokoladnim kuglicama. Čim sam ih spazila, odmah sam pobjegla. Nekoliko metara dalje, nazirala se predivna livada puna cvijeća. Na livadi se igrao mali, čudni stvor. Krzno mu je bilo žute boje, a rep i uši crne boje. Obraščići su mu se rumenili, a oči sjajile. Spustila sam se da ga pomazim, a on mi je skočio u krilo. Kad mi se malo bolje približio, izgledao je poput nekog stvorenja iz Pokemona. Nastavila sam šetati te sam ugledala čokoladnu rijeku s predivnim vodopadom s kojega je voda padala kao da u čašu ulijevamo čokoladno mlijeko. Odlučila sam ga kušati. Imao je isti okus kao čokoladno mlijeko. Trčala sam par metara sve dok nisam došla do predivnog, tehnološki razvijenog grada. Čudna stvorenja koja nalikuju onima iz Pokemona, vozila su leteća auta. Dok sam šetala skrivečki i polako čudnim ulicama, vidjela sam čudne kuće i ogromne izvanzemaljske nebodere. Dječja igrališta izgledala su poput svemirskih stanica. Pošla sam prijeći cestu kako bih mogla u super lunapark. Tada me je leteće auto udarilo u glavu. Opet mi je pred očima bilo šarenilo. Kroz ta ista vrata sam prošla i bila sam na podu šporke ulice.

Nenka Vela, 6. razred